Rothunia

**Rothunia** ;(โรทูเนีย) คือ ดินแดนของเหล่าแม่มด และพ่อมด มีอาณาเขตใหญ่ที่สุดในบรรดาดินแดนทั้งหมด

## History

### **Prehistory and antiquity**

ว่ากันว่าโรทูเนียเกิดขึ้นจากการเสื่อมสภาพของ Ancient Forest ในยุค Linaxyn ซึ่งเป็นผลมาจากความเปลี่ยนแปลงในอดีต และเมื่อพื้นที่ที่เคยเป็นผืนป่าขนาดใหญ่ค่อยๆเสื่อมสภาพลงจนเกิดช่องว่าง แม่มดและพ่อมดจึงเริ่มอพยพเข้ามาตั้งรกรากในบริเวณพื้นที่ซึ่งเคยเป็นผืนป่าเก่า  ซึ่งคำว่า **Rothunia** (โรทูเนีย) นั้นมาจากชื่อของ Rohiel (โรไฮเอล) ที่ออกเสียงผิดเพี้ยนไปตามกาลเวลา นอกจากนี้คำว่า Rothunia ยังมีความหมายในภาษาโบราณว่า 'ดินแดนสีขาว'

มีหลักฐานบ่งชี้ว่าโรทูเนียนั้นกำเนิดมานานกว่า 500 ปีก่อนศักราชแม่มด และมีประวัติศาสตร์ที่ยาวนานที่สุดในทุกดินแดนรองจาก Noleros (โนเลรอส) ซึ่งกำเนิดมาก่อน

นอกจากนี้ เนื่องด้วยความที่โรทูเนียไม่ได้มีการแบ่งแยกแคว้นหรือเขตแดนต่างๆ แต่เป็นลักษณะของอาณาเขตขนาดใหญ่ซึ่งแบ่งสัดส่วนการดูแลตามทิศทั้ง 4 (ทิศเหนือ ทิศตะวันออก ทิศตะวันตก และทิศใต้) ทำให้แม่มดและพ่อมดที่อาศัยอยู่ไม่แบ่งแยกฝั่งฝ่ายหรือเขตแดนกัน แต่อยู่ภายใต้การดูแลของ Coxia (โคเซีย) ซึ่งเป็นผู้ดูแลสูงสุดของดินแดนแทน

### **Middle Ages**

ราวศักราชแม่มดที่ 400 - 1500 เป็นช่วงที่วิทยาการและการศึกษาเวทมนตร์ก้าวหน้ามากที่สุด มีการค้นพบเวทมนตร์โบราณและเวทมนตร์ต้องห้ามมากมายที่หลงเหลือจาก Linaxyn เรียกได้ว่าเป็นยุคทองของเวทมนตร์ในโรทูเนียก็ว่าได้ ในยุคนี้เองที่แม่มดได้สร้างเวทมนตร์ใหม่ขึ้นมาที่มีชื่อว่า Oralic และมีการค้นพบ 'ศิลาแก่นประตู' เป็นครั้งแรก

อีกทั้งในช่วงนี้เองที่เหล่าแม่มด และพ่อมดได้ร่วมกันก่อตั้ง 'ภาคีแม่มด' ซึ่งเป็นสภาชั้นสูงของแม่มดขึ้นเพื่อช่วยในการประสานงานและดำเนินการดูแลพื้นที่ในทิศทั้ง 4 ที่เหล่าโคเซียแต่ละตนรับผิดชอบดูแลอยู่ อีกทั้งยังมีอำนาจในการพิจารณาคดีและดูแลความเป็นไปในภาพรวมของโรทูเนียซึ่งจะไม่ขัดต่อการดูแลของเหล่าโคเซียแต่อย่างใด

### **Early modern**

ช่วงราวศักราชแม่มดที่ 1600 มนุษย์ซึ่งอยู่ใน Nyfhren (นิฟเรน) เริ่มติดต่อกับแม่มด และจากการติดต่อกันนั้นก็ส่งผลให้เกิดการก่อสงครามและความขัดแย้งระหว่างมนุษย์และเหล่าแม่มด พ่อมด โดยสงครามนั้นได้นำไปสู่ความรุนแรงและการสูญเสียอยู่เป็นระยะ ทำให้ที่สุดแล้วโคเซียทั้ง 4 ได้ทำการร่างสนธิสัญญาเพื่อยุติความขัดแย้งระหว่างแม่มดและมนุษย์ผ่าน 'ภาคีแม่มด' โดยเป็นที่รู้จักกันในหมู่แม่มดว่า*'สนธิสัญญาแห่งโรทูเนีย'* เพื่อเป็นหลักประกันความสงบและความเป็นมิตรต่อกันของแม่มดและมนุษย์

### **Late modern and contemporary**

ภายหลังจากการมีสนธิสัญญาระหว่างแม่มดและมนุษย์ โรทูเนียก็ปฏิบัติตามข้อบังคับและข้อตกลงต่างๆในสนธิสัญญาอย่างเคร่งครัด มิได้มีแม่มดหรือพ่อมดตนไหนเข้ายุ่งเกี่ยวกับมนุษย์แต่อย่างใด จนกระทั่งมีข่าวลือถึง 'ความลับของโลก' ทำให้มนุษย์เริ่มพากันระแคะระคายในแม่มด และฝ่าฝืนข้อตกลงในสนธิสัญญาไปในที่สุด

การฝ่าฝืนข้อตกลงในสนธิสัญญานั้นทำให้เหล่าโคเซียและภาคีแม่มดเริ่มเคลื่อนไหว ส่งแม่มดกลุ่มหนึ่งเข้าไปแฝงตัวสืบข้อมูลจากฝั่งมนุษย์จนรับรู้ถึงการพยายามสร้าง 'หอกลองกินุส' ในหมู่มนุษย์ขึ้น และการกระทำนั้นก็ทำให้แม่มดกลุ่มหนึ่งต้องจบชีวิตลง มนุษย์เริ่มคุกคามแม่มดและก่อให้เกิดความบาดหมางกัน จนนำไปสู่โศกนาฎกรรมที่มนุษย์ได้ลงมือสังหารมังกรในดินแดนโรทูเนีย และเป็นชนวนเริ่มต้นของการเปลี่ยนแปลงที่เกิดขึ้นจาก 'ประกายแสงแห่งการเปลี่ยนแปลง'

## Governance

แม้ว่าโรทูเนียจะไม่ได้มีการแบ่งดินแดนหรืออาณาจักรออกเป็นหลายส่วนเช่นเดียวกับนิฟเรน แต่เนื่องจากพื้นที่ของโรทูเนียมีขนาดใหญ่มากทำให้ยากต่อการดูแล การดูแลทั้งหมดจึงแบ่งตามพื้นที่ออกเป็น 4 ทิศ และมอบหมายสิทธิ์สูงสุดในการปกป้องดูแลระบบต่างๆในพื้นที่เหล่านั้นให้กับโคเซียประจำแต่ละทิศ

ระบบการปกครองของโรทูเนียไม่มีการแบ่งชนชั้นหรือฐานะทางสังคม มีเพียงการแบ่งความชำนาญเวทมนตร์ในหมู่แม่มดออกเป็น 4 ประเภท ซึ่งไม่เกี่ยวกับสิทธิและเสรีภาพของตัวแม่มดแต่ละตน

เรียงลำดับความสำคัญและอำนาจสูงสุดของผู้ปกครองในโรทูเนียได้ดังนี้

1. Coxia (โคเซีย)
2. ภาคีแม่มด

### **Law**

กฎหมายแม่มดนั้นเป็นเพียงแค่ชื่อ แท้จริงแล้วตัวกฎหมายนั้นคือ 'ข้อตกลงที่แม่มดร่วมกันสาบานต่อกัน และลงความเห็นในการใช้ร่วมกัน' เป็นเหมือนกฎหมายพื้นฐานที่รักษาความสงบและเรียบร้อยให้แก่กันเท่านั้น โดยกฎหมายนั้นครอบคลุมทุกพื้นที่ในโรทูเนีย และเป็นพื้นฐานของการอาศัยอยู่ร่วมกันของแม่มดไม่เว้นแม้กระทั่งโคเซีย หรือการดูแลของโคเซีย

## Geography

ภูมิศาสตร์ของโรทูเนียนั้นเด่นชัดกว่าดินแดนอื่นๆ เนื่องมาจากโรทูเนียนั้นเคยเป็นพื้นที่ป่าเก่า ทำให้มีพืชพรรณที่หลากหลาย มีความหลากหลายทางชีวภาพมากที่สุดตามขนาดความกว้างใหญ่ของพื้นที่ แต่โดยรวมแล้วโรทูเนียนั้นถูกปกคลุมด้วยเขตของผืนป่ามากที่สุด มีภูเขา (ร้อยละ 70) และที่ราบ (ร้อยละ 30) สลับกันไป

### **North**

ทิศเหนือนั้นอยู่ภายใต้การดูแลของโคเซียแห่งทิศเหนือ ปกคลุมด้วยเทือกเขาสูงเป็นส่วนใหญ่ และมีที่ราบน้อยมาก เป็นดินแดนส่วนที่มีขนาดใหญ่รองลงมาจากทิศตะวันตก พืชในดินแดนนี้ค่อนข้างทนทานต่อสภาพอากาศหนาวและลมแรง (อุณหภูมิราว 2-8 องศา และต่ำสุดคือ -14 องศา) บางส่วนเป็นพืชโบราณที่หลงเหลือจาก Linaxyn แต่เนื่องด้วยการทีเทือกเขาสูงปกคลุมเป็นส่วนใหญ่ทำให้ดินแดนในทิศเหนือไม่เหมาะกับการเกษตรและการเลี้ยงสัตว์ รวมทั้งเป็นดินแดนที่เดินทางเข้าถึงได้ยากลำบากและมีความซับซ้อนสูงจึงถูกขนานนามว่าเป็นดินแดนที่ลึกลับที่สุดของโรทูเนีย มีโบสถ์และวิหารอยู่ค่อนข้างมาก (ส่วนใหญ่เป็นสิ่งก่อสร้างเก่า) ที่มีชื่อเสียงได้แก่ วิหารเรเนเซีย ,โบสถ์วิลเคน และวิหารรอช อีกทั้งยังเป็นที่ตั้งของ Rohiel (โรไฮเอล) อีกด้วย

### **East**

ทิศตะวันออกนั้นอยู่ภายใต้การดูแลของโคเซียแห่งทิศตะวันออก พื้นที่ส่วนใหญ่นั้นเป็นที่ราบเหมาะแก่การเลี้ยงสัตว์และทำการเกษตร (อุณหภูมิราว 23-26 องศา และต่ำสุดคือ 16 องศา) พืชพรรณในดินแดนไม่ค่อยทนทานต่อสภาพอากาศ แต่ให้ผลผลิตมาก มีแม่น้ำหลายสายไหลผ่านและเป็นแหล่งวัตถุดิบประกอบอาหารสำคัญของโรทูเนียทำให้ถูกขนานนามว่าเป้นดินแดนที่อุดมสมบูรณ์ที่สุด อีกทั้งยังเป็นที่ตั้งของ 'รูปสลักสีดำ' วัตถุโบราณสำคัญของโรทูเนีย รวมถึงเป็นพรมแดนระหว่างโรทูเนียและนิฟเรน

### **West**

ทิศตะวันตกนั้นอยู่ภายใต้การดูแลของโคเซียแห่งทิศตะวันตก พื้นที่ปกคลุมด้วยที่ราบสูงเสียเป็นส่วนใหญ่ สลับกับภูเขาหิน ในอดีตพื้นที่ในดินแดนนี้เป็นส่วนหนึ่งของ Ancient Forest มากที่สุด ทำให้ยังคงพบพันธุ์ไม้โบราณที่คล้ายคลึงกับในดินแดนทางทิศเหนือ (อุณหภูมิราว 16-20 องศา และต่ำสุดคือ 10 องศา) เป็นดินแเดนที่มีขนาดใหญ่ที่สุดเมื่อเทียบกับทั้งหมด และในบริเวณนี้ก็ค้นพบอัญมณีซึ่งเป็นวัตถุสื่อพลังเวทมนตร์ค่อนข้างมาก

### **South**

ทิศใต้นั้นอยู่ภายใต้การดูแลของโคเซียแห่งทิศใต้ ลักษณะของดินแดนในทิศใต้นั้นแตกต่างอย่างเห็นได้ชัด คือมีสัดส่วนของที่ราบสูงและที่ราบลุ่มพอๆกัน อีกทั้งยังมีอุณหภูมิค่อนข้างสูงเมื่อเทียบกับทั้งหมด (อุณหภูมิราว 28-34 องศา และต่ำสุดคือ 25 องศา) มีแม่น้ำสายใหญ่ไหลผ่านคือ แม่น้ำมัวร์ พืชพรรณในดินแดนนี้ค่อนข้างทนทานต่ออากาศร้อนและโรคภัยแต่ให้ผลผลิตน้อย เป็นแหล่งผลิตแร่ทองที่สำคัญของโรทูเนีย ดินแดนในทิศใต้นั้นส่วนปลายสุดติดกับทะเล และเป็นพรมแดนใกล้กับ Izennel (ไอเซนเนล)

## Demography

### **Population**

ภาคีแม่มดได้ประมาณการประชากรแม่มดที่อาศัยอยู่ในโรทูเนียว่ามีประมาณ 12,400 ตน และอัตราการเกิดของแม่มดที่ลดลงในช่วงหลังซึ่งเป็นผลมาจากการเสียสมดุลของโลกเบื้องหลัง (Lanudel) ทำให้ประชากรแม่มดไม่เพิ่มขึ้นมาหลายร้อยปีแล้ว โดยสามารถแบ่งสัดส่วนของแม่มดและพ่อมดในประชากรทั้งหมดได้คร่าวๆว่า แม่มดมีประมาณ 11,800 ตน ในขณะที่จำนวนพ่อมดมีประมาณ 600 ตน

### **Language**

ภาษาที่ใช้กันในโรทูเนียนั้นแบ่งออกได้หลักๆ 3 ภาษา คือ

1. Lox - เป็นภาษาที่ใช้กันมากที่สุด และเป็นภาษาพื้นฐานของโรทูเนียในทุกพื้นที่ เป็นภาษาที่ใช้กันในปัจจุบันซึ่งดัดแปลงมาจากภาษาโบราณ
2. Widen - เป็นภาษาที่ปรากฏแค่ในตำราเวทมนตร์หรือหนังสือเวทมนตร์เท่านั้น (ภาษาเขียน)
3. Irenzia - เป็นภาษาโบราณที่เก่าแก่ที่สุด ปรากฏในหลักฐานเก่าสมัย Linaxyn และแทบไม่มีใครใช้เป็นอีกแล้ว

## Culture

วัฒนธรรมของโรทูเนียนั้นค่อนข้างเรียบง่ายและแทบไม่เปลี่ยนแปลงไปจากเดิมตั้งแต่ที่มีการก่อตั้ง เป็นวัฒนธรรมที่เป็นเอกลักษณ์และไม่ได้รับอิทธิพลมาจากแหล่งใด

### **Architecture**

สถาปัตยกรรมและศิลปะของโรทูเนียนั้นแต่เดิมในสมัยก่อนประวัติศาสตร์ค่อนข้างเรียบง่าย พบเห็นได้จากวิหารและโบสถ์เก่าที่ยังคงหลงเหลืออยู่ในแถบดินแดนทางทิศเหนือ เน้นความแข็งแรงคงทนของสิ่งก่อสร้างและเรียบง่าย ก่อนจะเริ่มมาเน้นความสวยงามและความคงทนในยุคกลาง เนื่องจากไม่มีการสร้างรูปเคารพเช่นเดียวกับมนุษย์ สถาปัตยกรรมของโรทูเนียจึงมักเกี่ยวข้องกับโบสถ์ วิหาร และอาคารที่พักเสียเป็นส่วนใหญ่ หรืออนุสรณ์ที่ระลึกในเหตุการสำคัญต่างๆ ที่โดดเด่นคือประตูโบสถ์และวิหารที่ระยะหลังเริ่มเน้นความประณีต และวิจิตรงดงาม เกี่ยวข้องกับธรรมชาติอย่างเห็นได้ชัด และในยุคสมัยใหม่นั้นเริ่มปรากฏให้เห็นภาพวาดเหมือนบนผ้าใบและตามกำแพงโบสถ์เพิ่มมากขึ้น

### **Church, chapel and sanctuary**

โบสถ์และวิหารเป็นสิ่งที่พบได้ในทุกพื้นที่ของโรทูเนีย ถูกสร้างขึ้นเพื่อวัตถุประสงค์หลักๆได้แก่ การฝึกเวทมนตร์ การเคารพและให้เกียรติแก่ธรรมชาติ การระลึกถึงความสำคัญของอดีตและการเปลี่ยนแปลง รวมทั้งยังเป็นสถานที่พักของแม่มดที่เดินทางฝึกฝนตนเองอีกด้วย โบสถ์ในโรทูเนียส่วนใหญ่นั้นจะขึ้นตรงต่อภาคีแม่มดและโคเซียในทิศที่ดูแล ส่วนวิหารนั้นจะเป็นแหล่งฝึกฝนและพักอาศัยของเหล่าแม่มดมากกว่า โดยโบสถ์และวิหารที่โดดเด่นได้แก่ โบสถ์วาเลนโคซิท โบสถ์ฟรอนเทีย วิหารอัลเบเรีย และวิหารเรเนเซีย

### **Scripture and book**

สำหรับแม่มดแล้วนั้น ตำราและหนังสือเวทมนตร์ถือเป็นสิ่งมีค่ามากที่สุด เนื่องจากเป็นหนังสือที่รวบรวมข้อมูลและการใช้เวทมนตร์ต่างๆเอาไว้ซึ่งมีรายละเอียดปลีกย่อยค่อนข้างเยอะที่ยากต่อการใช้งานในครั้งแรก นับเป็นเครื่องมีอสำคัญในการฝึกฝนความสามารถตนเองและการเรียนรู้ ในโบสถ์ต่างๆจึงมักมีห้องสำหรับจัดเก็บตำราเรียนและฝีกฝนเวทมนตร์เอาไว้เสมอ

ตำราเวทมนตร์ในโรทูเนียนั้นมีมากกว่า 8,000 เล่ม ซึ่งบางเล่มก็ถูกเขียนขึ้นตั้งแต่สมัย Linaxyn บางเล่มก็บรรจุข้อมูลของเวทมนตร์ต้องห้ามหรือเวทมนตร์ศักดิ์สิทธิ์ไว้ อีกทั้งตำราเวทมนตร์บางส่วนยังบันทึกสภาพสังคมและการเปลี่ยนแปลงสำคัญๆเอาไว้ด้วย